Diari Oficial de la Generalitat Valenciana


Sumari del DOGV 3018, del 20-06-1997 (1997/1490)

Convocatòria d'una plaça d'auxiliar d'administració general.
------------------------------------------------------------

### Dades del document

Número de DOGV
:   3018

Data del DOGV
:   20-06-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/1490


Data del document
:   12-05-1997

Organisme emissor
:   Ajuntament d'Algemesí

Tipus de document
:   Convocatòria

Descriptors 

:   * Algemesí
    * concurs administratiu
    * administració local
    * professió administrativa

Aprovada per l'Ajuntament en ple, en la sessió ordinària del passat 27 de febrer, la provisió en propietat d'una plaça d'auxiliar d'administració general, mitjançant el sistema d'oposició lliure, es convoca aquesta plaça d'acord amb les bases següents:  
Bases per a la provisió d'una plaça d'auxiliar d'administració general  
Primera. Finalitat  
La finalitat d'aquesta convocatòria és la provisió en propietat mitjançant el sistema selectiu d'oposició lliure d'una plaça enquadrada en l'escala d'administració general, subescala auxiliar, i dotada amb les retribucions bàsiques corresponents al grup D de titulació dels de l'article 25 de la Llei 30/1984, dues pagues extres, nivell 15 de complement de destinació, 43.519 pessetes de complement específic i la resta de retribucions que corresponguen, d'acord amb la legislació vigent.  
Segona. Requisits dels aspirants  
Per a prendre part en el sistema selectiu caldrà reunir els requisits que tot seguit s'enumeren, referits en qualsevol cas a la data en què finalitze el termini de presentació d'instàncies.  
a) Ser espanyol o tenir la nacionalitat d'algun dels estats membres de la Unió Europea, d'acord amb el que disposa la Llei 17/1993, de 23 de desembre, nacionalitat que caldrà que siga acreditada.  
b) Haver fet els 18 anys d'edat i no excedir d'aquella en què falten menys de 10 anys per a la jubilació forçosa per edat, fixada per als funcionaris públics en 65 anys.  
c) Estar en possessió del títol de graduat escolar, Formació Professional de primer grau o equivalent.  
d) No patir cap malaltia o defecte físic que impedisca el desenvolupament de les corresponents funcions.  
e) No haver sigut separat mitjançant expedient disciplinari del servei de qualsevol administració pública ni trobar-se inhabilitat per a l'exercici de funcions públiques.  
f) Estar en possessió del certificat de grau elemental de coneixements de valencià de la Junta Qualificadora o equivalents.  
Tercera. Instàncies a les proves  
Les sol·licituds per a participar en el procediment d'ingrés hauran de presentar-se en el termini dels 20 dies naturals a partir de l'endemà de la publicació de l'extracte de la convocatòria en el Boletín Oficial del Estado, al Registre General de l'Ajuntament, o en la forma que determina l'article 38 de la Llei 30/1992.  
En les instàncies caldrà manifestar que compleixen tots i cadascun dels requisits exigits en la base segona, referits sempre a la data en què finalitze el termini de presentació d'instàncies, així com el resguard acreditatiu de l'ingrés de 2.000 pessetes per drets d'exàmens, d'acord amb l'ordenança fiscal número 3.6, ingrés que es farà efectiu en el número de compte 8721053281 de l'oficina de Bancaixa de la ciutat d'Algemesí.  
Quarta. Admissió d'aspirants  
Expirat el termini de presentació de sol·licituds, l'Alcaldia dictarà, en el termini màxim d'un mes, una resolució aprovadora de la llista d'admesos i exclosos que es publicarà en el Butlletí Oficial de la Província, s'assenyalarà un termini de 10 dies d'esmena de deficiències i es delimitarà, a més a més, el lloc, data de començament de les proves i composició del tribunal qualificador.  
Cinquena. Tribunal de selecció  
El tribunal qualificador, que tindrà la categoria quarta segons el que preceptua l'article 33 del Reial Decret 236/1988, de 4 de març, estarà integrat pels següents membres:  
President: l'alcalde o tinent d'alcalde en qui delegue.  
Secretari: el secretari general de la corporació o funcionari en qui delegue.  
Vocals:  
- Un representant designat per la Junta de Personal.  
- Un representant designat per la Generalitat Valenciana.  
- Dos regidors membres de la Comissió Informativa de Personal.  
La designació dels titulars implicarà la dels suplents. Caldrà que la totalitat dels membres tinguen un nivell de titulació igual o superior a l'exigit per a l'ingrés a la plaça que en aquestes bases es convoca.  
Sisena. Procediment de selecció  
La realització de les proves començarà en el termini màxim de tres mesos comptadors des de la data d'acabament del termini de presentació d'instàncies.  
L'actuació dels opositors s'iniciarà per ordre alfabètic d'acord amb el resultat del sorteig públic que amb aquesta finalitat s'efectuarà de conformitat amb l'article 17 del Reial Decret 364/1995.  
Des de la total conclusió d'un exercici fins al començament dels següent caldrà que transcórrega un termini mínim de 72 hores i un màxim de 45 dies naturals.   
Una vegada començada la realització de les proves, la resta s'anunciarà als locals on haja tingut lloc la prova anterior, almenys amb 12 hores d'antelació al començament d'aquells si es tracta del mateix exercici, i de 24 si es tracta d'un de nou.  
L'oposició constarà de tres exercicis, tots ells de caràcter obligatori i eliminatori.  
Primer exercici.  
Consistirà a copiar a màquina, durant 10 minuts, un text que es facilitarà als aspirants, a una velocitat mínima de 200 pulsacions per minut; es valorarà el nombre de pulsacions netes, així com la seua correcta execució.  
Per a la pràctica d'aquest exercici caldrà que els opositors es presenten amb màquines manuals, i no s'autoritzaran màquines proveïdes amb cintes correctores ni estarà permés l'ús de cap altre tipus de corrector. En seran eliminats els aspirants que incomplisquen aquesta norma.  
Segon exercici. Consistirà en la realització d'una prova de coneixement referida als continguts del programa del temari que figura en l'annex a aquestes bases, a través d'un qüestionari de 50 preguntes que haurà de determinar el tribunal, amb una duració de 45 minuts.  
Adoptarà la forma de test amb tres respostes alternatives, de les quals només una serà la correcta, sent necessari un mínim de cinc punts per a superar l'exercici.  
Tercer exercici. Consistirà en l'elaboració d'un tema de composició de caràcter general, relacionat amb el programa annex a aquestes bases en el temps màxim d'una hora, però sense necessitat de coincidir necessàriament amb cap epígraf concret. A aquests efectes, el tribunal proposarà dos temes, davant el qual caldrà que un dels aspirants trie per sorteig un d'ells. Es valoraran, a més dels coneixements, la claredat i ordre d'idees, la qualitat de l'expressió escrita i la capacitat de síntesi; serà necessari un mínim de 5 punts per a superar aquest exercici, que es puntuará de 0 a 10 punts.  
Setena. Relació d'aprovats i constitució de borsa de treball  
Una vegada finalitzada la qualificació dels aspirants, el tribunal farà pública la relació d'aspirants per ordre de puntuació als locals on s'haja realitzat l'última prova. Serà aplicable, si pertoca, l'article 14.2 del Reial Decret 364/1995, de 10 de març.  
Finalitzat el procés selectiu, el tribunal proposarà a l'Alcaldia, per al seu nomenament com a funcionari de carrera, l'aspirant que major puntuació haja obtingut. La proposta feta pel tribunal no podrà excedir en cap cas del nombre de places convocades. El seu nomenament es farà públic en el Boletín Oficial del Estado.  
No obstant això, entre els aspirants que hagen superat almenys dos exercicis es constituirà una borsa de treball, la qual tindrà una vigència fins a la propera legislatura.  
Vuitena. Aportació de documents  
L'aspirant proposat aportarà davant l'administració, en el termini dels 20 dies naturals des de la publicació de la proposta de nomenament del tribunal qualificador, els documents acreditatius de les condicions de capacitat i requisits exigits en la convocatòria, base segona.  
Les persones que, dins del termini indicat, i excepte casos de força major, no presenten la documentació, o si es dedueix que els falta algun dels requisits, no seran nomenades funcionaries de carrera, i s'anul·laran totes les seues actuacions, sense perjudici de la responsabilitat en què puguen incórrer per falsedat en la seua sol·licitud.  
Notificat el seu nomenament, l'aspirant disposarà d'un termini de 30 dies comptadors des de l'endemà de la dita notificació per a prendre possessió de la plaça.  
En cas contrari s'entendrà que renuncia a la seua condició de funcionari.  
Base final  
Aquesta convocatòria, bases i la resta d'actes administratius que se'n deriven podran ser impugnats pels interessats en la forma i termini establits en la Llei 30/1992.  
El tribunal queda autoritzat per a resoldre els dubtes que es presenten i per a adoptar els acords necessaris per al bon funcionament del sistema selectiu.  
Annex  
Part I. Matèries comunes  
Tema 1. La Constitució espanyola de 1978: estructura i contingut. Principis generals. Drets fonamentals i llibertats públiques. Els principis rectors de la política social i econòmica. Les garanties de les llibertats i drets. Suspensió dels drets i llibertats.  
Tema 2. La Corona. Les Corts Generals: composició, atribucions i funcionament. El poder judicial.  
Tema 3. El Govern i l'administració de l'estat. Òrgans del Govern. L'administració pública en l'ordenament jurídic espanyol. Sotmetiment de l'administració a la llei i al dret. El dret administratiu.  
Tema 4. L'organització territorial de l'estat. L'administració local. Principis constitucionals. Les comunitats autònomes: L'Estatut d'Autonomia.  
Part II. Temes específics de profundització de les matèries comunes  
Tema 5. L'acte administratiu. El procediment administratiu: concepte i regulació. Idea general del seu inici, ordenació instrucció i finalització. Referència als recursos administratius.  
Tema 6. L'administració local: entitats que comprén i regulació actual. El municipi: elements, organització i competències. La província: organització i competències.  
Tema 7. Règim de funcionament de les corporacions locals. Sessions i acords. Especial referència als òrgans col·legiats.  
Tema 8. El personal al servei de les corporacions locals: classes. Plantilles i relacions de llocs de treball. Selecció de funcionaris: l'oferta d'ocupació. Drets i deures dels funcionaris locals. Retribucions. Drets sindicals i de representació col·lectiva. La Seguretat Social dels funcionaris locals.  
Tema 9. Les formes de l'activitat administrativa. La intervenció de les corporacions locals en l'activitat dels ciutadans. Ordenances i reglaments locals.  
Tema 10. Els béns de les entitats locals. Els contractes administratius en l'esfera local. La selecció del contractista.  
Tema 11. Les hisendes locals. Classificació dels ingressos. Ordenances fiscals.  
Tema 12. Els pressupostos locals: Nocions generals. El control de les despeses públiques locals.  
Part III. Matèries específiques.  
Tema 13. Funcions dels auxiliars d'administració general. L'atenció al públic: acollida i informació. Dret dels ciutadans a la informació. L'accés als arxius i registres. Els serveis de informació i de reclamació administratius.  
Tema 14. Introducció a la comunicació. La comunicació humana: El llenguatge com a mesura de comunicació. Diferència entre informació i comunicació. Diferència entre informació i comunicació. Tipus de comunicació.  
Tema 15. La comunicació en l'administració. Idea general. La comunicació escrita. L'ús correcte del llenguatge administratiu: ús no sexista. Ús oficial del valencià: la Llei d'Ús i Ensenyament del Valencià.  
Tema 16. El procediment administratiu local. Documents administratius. El registre d'entrada i eixida de documents. Expedients administratius. Comunicacions i notificacions. Els certificats.  
Tema 17. L'arxiu: concepte i funcions. Classificació dels arxius. Organització dels fons documentals. Especial referència a l'arxiu de gestió.  
Tema 18. Concepte d'informàtica. Els ordinadors: concepte i classificació. Arquitectura dels ordinadors. La unitat central de procés. Dispositiu d'entrada i eixida.  
Tema 19. Concepte de documents. Anàlisi documental: documents oficials. Formació de l'expedient. Documentació de suport informàtic.  
Tema 20. L'automatització d'oficines. Concepte i aplicacions. Sistemes físics i lògics. El tractament de textos. Arxiu i agenda electrònica. El correu.  
Algemesí, 12 de maig de 1997.- L'alcalde: Emili Gregori.